Line Barfod (EL), 2011-04-15:
Jeg vil gerne takke for debatten.
Som flere har været inde på, er det jo ikke et stort problem.
Det er heldigvis meget, meget sjældent, at nogen dør i Kriminalforsorgens varetægt som følge af personalets indgriben.
Men i de få tilfælde, der er, er det jo noget, der berører de pårørende meget dybt, og de har behov for at få opklaret, hvad det egentlig er, der er sket, så de ikke har en masse forestillinger, og der måske danner sig nogle myter eller andet, men at de rent faktisk får opklaret, hvad det egentlig var, der foregik.
Og der har det betydning, om de har en bistandsadvokat eller ej.
Det er jo noget, vi har diskuteret utrolig meget i forhold til politiet.
Efter at der har været en række ulykkelige sager, har vi fået lavet en ordning, hvor man siger, at når en person afgår ved døden som følge af politiets indgriben, eller mens den pågældende var i politiets varetægt, taler forholdene altid for, at der beskikkes en advokat til de pårørende.
For når man får beskikket en advokat, får en bistandsadvokat, får den advokat ret til indsigt i de dokumenter, der er i sagen, og vedkommende kan dermed fortælle de pårørende, hvad der er op og ned, og være med til at give dem den rådgivning og vejledning, de har behov for i den svære situation.
Som ministeren ganske rigtigt gennemgik, har man mulighed for at få beskikket en advokat, hvis en person dør i Kriminalforsorgens varetægt.
Men der er altså ikke den samme regel om, at forholdene altid taler for, at der skal beskikkes en advokat, og derfor kan de pårørende få en afvisning af anmodningen om at få beskikket en advokat.
Det er jo en konkret sag, der er anledning til, at jeg rejser sagen her.
Jeg synes, det er vældig fornuftigt, som flere har været inde på, at vi i udvalgsarbejdet ser på, hvad der overhovedet er af eksempler, hvordan de eksempler har været behandlet, og hvad det egentlig er, behovet går ud på.
For jeg er jo fuldstændig enig med Venstres retsordfører, hr. Kim Andersen, i, at det ikke skal være uniformen, der er afgørende for, om man som pårørende kan få en bistandsadvokat eller ej, hvis f.eks. ens barn er død.
Jeg synes, det lover godt, hvis vi under udvalgsarbejdet kan se på det og se på, om ikke vi kan nå til enighed om at sikre det, som jeg kan høre at alle partierne ønsker, nemlig at man rent faktisk får en bistandsadvokat, hvis ens pårørende er død i Kriminalforsorgens varetægt som følge af personalets indgriben.
Så kunne jeg forstå, at SF ønsker, at vi også ser på dødsfald som følge af selvmord.
Det er måske lidt mere vidtgående.
Jeg synes, det er fint at se på det under udvalgsarbejdet, men det er mere vidtgående end det, som jeg umiddelbart havde lagt op til med det her forslag.
Jeg er selvfølgelig så helt enig med SF i, at fængselsfunktionærerne selvfølgelig skal have den samme mulighed for at få beskikket en bistandsadvokat, som den mulighed, vi giver de pårørende.
Selvfølgelig skal fængselsfunktionærerne også have ret til advokatbistand, hvis de pårørende får det.
Det er klart, at der skal være en balance i tingene.
Jeg håber faktisk, det kan lykkes under udvalgsarbejdet at nå frem til det resultat, som jeg kan høre at alle partierne er enige om vi bør nå frem til.